b'\n_START_ARTICLE_\nDreapt\xc4\x83 (geometrie)\n_START_PARAGRAPH_\nDreapta, \xc3\xaen matematic\xc4\x83, este linia ce poate fi definit\xc4\x83 ca av\xc3\xa2nd doar o dimensiune, lungimea. Orice dreapt\xc4\x83 este de lungime infinit\xc4\x83, con\xc8\x9bine o infinitate de puncte, este de grosime zero \xc8\x99i este o curb\xc4\x83 perfect "dreapt\xc4\x83". \xc3\x8en geometria euclidian\xc4\x83, pentru dou\xc4\x83 puncte fixe exist\xc4\x83 o dreapt\xc4\x83 \xc8\x99i numai una ce trece prin am\xc3\xa2ndou\xc4\x83. Folosind metrica standard, linia dreapt\xc4\x83 reprezint\xc4\x83 drumul cel mai scurt dintre dou\xc4\x83 puncte.\n_START_SECTION_\nGeneralit\xc4\x83\xc8\x9bi\n_START_PARAGRAPH_\n\xc3\x8en cazul bidimensional, dou\xc4\x83 drepte diferite pot fi confundate (dac\xc4\x83 au toate punctele comune), paralele (dac\xc4\x83 sunt disjuncte, adic\xc4\x83 nu au nici un punct comun) sau concurente (se intersecteaz\xc4\x83, \xc3\xaentotdeauna \xc3\xaentr-un punct \xc8\x99i numai unul). \xc3\x8en cazurile tri- sau multi-dimensionale, dreptele pot fi oarecare \xc3\xaentre ele, \xc3\xaensemn\xc3\xa2nd nu numai c\xc4\x83 nu se intersecteaz\xc4\x83, dar \xc8\x99i c\xc4\x83 nu definesc un plan. Dou\xc4\x83 plane distincte se pot intersecta av\xc3\xa2nd minimum o dreapt\xc4\x83 comun\xc4\x83. Trei sau mai multe puncte care apar\xc8\x9bin uneia \xc8\x99i aceleia\xc8\x99i drepte se numesc coliniare.'